La rotació de fitxers de registre es refereix al truncament automàtic, compressió i supressió dels fitxers de registre, de manera que no ocupin tant d'espai en disc. La majoria de servidors Unix (com ara Apache, Squid i Sendmail) generen fitxers de registre, i molts dimonis del sistema també creen registres a través de syslog. Aquest mòdul es pot fer servir per a configurar el programa `logrotate` per que gestioni aquests registres.

Típicament, un fitxer de registre es rota diàriament, setmanalment o mensualment. El fitxer es canvia normalment a un nom nou i es comprimeix, i es crea en lloc seu un fitxer nou buit. Es poden mantenir diverses generacions d'aquests fitxers de registres vells, de manera que es pugui fer una recerca o generar informes a partir d'aquests fins i tot després de la rotació. Quan el nombre de registres vells excedeix un límit configurat, s'esborren els més vells.

Tots els fitxers que es roten es troben llistats a la pàgina principal del mòdul. Cada registre té el seu propi conjunt d'opcions per controlar amb quina freqüència es roten, quantes còpies es conserven, etc. Pots editar-ne les opcions fent clic sobre el seu nom, o afegir un nou fitxer de registre fent servir l'enllaç al peu o a la capçalera de la taula.

Moltes distribucions de Linux inclouen `logrotate` de forma estàndard, i venen amb configuracions per rotar els registres dels servidors inclosos, com ara Apache i Squid. Així que, encara que no hagis fet servir mai aquest mòdul, pot ser que ja hi hagi fitxers de registre llistats a la pàgina principal. Prop del peu de la pàgina, hi ha un botó per editar la configuració global, que s'aplica a tots els fitxers de registre a menys que es reespecifiquin. A sota, hi ha un botó per establir la planificació per que cron executi `logrotate`, cosa necessària per que la rotació sigui efectiva. En la majoria de sistemes operatius que inclouen el programa de forma estàndard, ja hi haurà creat un treball cron com a part del procés d'instal·lació.